שמואל אומני

שמואל (שמוליק) אוּמָני (שמו המקורי: שמואל אוּמַנְסקי; 7 בספטמבר 1934 – 9 ביוני 2022) היה שחקן קולנוע ותיאטרון, במאי, מפיק, אמרגן ומסעדן ישראלי.

ביוגרפיה
שמואל אומני נולד וגדל בקיבוץ עין חרוד, בנם של טוביה ומרים אומני. שירת בסיירת צנחנים. לאחר שחרורו מצה"ל עבד כמכונאי רכב ואחר כך היה מנופאי בנמל חיפה. בסוף שנות ה-50 למד משחק בחוג לדרמה שייסד פיטר פריי בחיפה, אך כשנפסקה פעולת הסטודיו, זנח את התחום. ב-1963 התקבל לתפקיד ראשי, ביטניק אמריקאי בשם ג'רי, בסרטו של פריי "אשת הגיבור".

בין השנים 1968–1971 למד תיאטרון באוניברסיטת ניו יורק. בשנת 1970 שיחק בלינקולן סנטר בניו יורק בהצגה "קמינו ריאל", כשבתפקיד הראשי השחקן אל פצ'ינו. לאחר שובו ארצה היה בעל מסעדה.
ב-1972 שיחק בסרט "עזית הכלבה הצנחנית" בתפקיד אבו חסאן.

בשנת 1984 נישא בפעם הרביעית לזמרת מירי אלוני ונולדו להם שני בנים. לאחר נישואיו לאלוני, הסב את עיסוקו והיה למנהלה האישי. בין השאר, הפיק עבורה את המופע "נשים על פי ברכט", שזכה להצלחה בשנות ה-80.

אומני נפטר ב-9 ביוני 2022 בגיל 87, בבית החולים תל השומר, אחרי שנים של מאבק בבעיות בריאותיות.

מעורבות בפלילים 

אומני הורשע מספר פעמים בעבירות אלימות שונות בהן אונס, תקיפה, איומים, העלבת עובד ציבור וגרימת נזק לרכוש.

ב-1965 הוא נעצר בחשד להכאת אשתו והוריה. בשנת 1978 הורשע באונס מלצרית שעבדה בפאב שבבעלותו. הוא נידון למאסר שנה בפועל ושנתיים על תנאי, אך בית המשפט העליון המתיק את עונשו והמיר את המאסר בחודשים ספורים ושנה על תנאי. בשנת 2005 הורשע ב-12 אישומים של איומים על עובדי ציבור, העלבת עובד ציבור וזילות בית המשפט, ונגזרו עליו ארבעה חודשי עבודות שירות, חצי שנת מאסר על תנאי וקנס של 4,000 שקל.

הצגות תיאטרון
 ימים של זהב (1965)
 קמינו ריאל (1970)
 פיאף (1980)

פילמוגרפיה
 אשת הגיבור (1963) - בתפקיד ג'רי
 עזית הכלבה הצנחנית (1972) - בתפקיד אבו חסן
 מי ורדים מפורט סעיד (1972)
 נחצ'ה והגנרל (1972)
 ג'וקר (1976)
 מתחת לאף (1982) - בתפקיד סנ"צ חסון
 סבבה (1983) - בתפקיד רס"ר גת בפלוגת עציוני
 כאסח (1984)
 גנבים בלילה (1988) - בתפקיד מוקטר
 מלאכים ברוח (1992) - בתפקיד מוריס
 סיוטים בלילה (1993)

קישורים חיצוניים

הערות שוליים

שחקני קולנוע וטלוויזיה ישראלים
שחקני תיאטרון ישראלים
מסעדנים ישראלים
עין חרוד: אישים
בוגרי אוניברסיטת ניו יורק
מורשעים באונס בישראל
מורשעים בפגיעה בעובד ציבור בישראל
מורשעים בפגיעות גופניות בישראל
מורשעים בגרימת נזק לרכוש
מורשעים בתקיפה בישראל
ישראלים שנולדו ב-1934
ישראלים שנפטרו ב-2022